JY LEES NOU Ons is opgewonde oor Jason Jacobs
"Skryf is vir my belangrik. Ek werk aan twee nuwe dramas – Duskant die lig en Die grondgrawers – dit kom mooi aan – en ek beoog om my digbundel teen die einde van die jaar klaar te skryf.’’
Hy put baie inspirasie uit sy grootwordjare daar in Kharkams, naby Vredendal. Pa Anthony is ’n krag in sy lewe. "Hy skryf en sing soos ’n droom. Ek hou van woorde van my kindertyd, dis ’n konneksie met ‘huis’, ’n onthou van waar ek kom, die mense wat my steeds ondersteun. Die Afrikaans van my huis is ook lekker snaaks en laat my soms lag in tye wanneer ek bietjie down voel."
Daar is nog baie werk om teater in Suid-Afrika uit te bou, reken hy. "Baie Suid-Afrikaners ken mekaar nog nie as mense nie. Ons vrees verandering en vind dit moeilik om ander se kulture, waardes en identiteite te aanvaar, te verstaan. Ons land bloei nog steeds. Daar is so baie stories om te vertel, maar min geld en geleenthede.
"Daar is wel iets exciting wat met die nuwe stemme gebeur. Jong Suid-Afrikaners in die teaterbedryf verstaan die rol en verantwoordelikheid wat ons het om die komplekse misverstand van self en ander aan te spreek. Ek sluit nie ons legendes, die ouer generasie uit nie, maar die nuwe stemme maak my opgewonde. Dit beteken teater het steeds ’n plekkie. Ons moet nie bang wees om ervare mense te nader om mentorskap nie. Daar is soveel rykdom en geskiedenis in die lived experience. Dit is ook belangrik om kinderteater ernstig op te neem, daar is hopeloos te min produksies vir die kleintjies."
Ja, hy sal vir seker oorsee wil werk. Ek is game vir nuwe ervaring en geleenthede om werk te skep met ander kulture, om ander mense te leer ken."
Jason ontspan darem ook soms. Vir kalmte en inspirasie lees hy klassieke dramas en kortverhale. "En as jy kom kuier, sal jy my altyd kry met ’n koppie tee en blokkiesraaisels op my skoot. Dis lekker."